Page:Ludus Coventriae (1841).djvu/280

 Johannes. ȝa! for hym and his dyscipulys alle,  Ordeyn thu for his maundé, A paschalle lomb what so befalle,   ffor he wyl kepe his pasche with the. Symon. What, wyl my Lord vesyte my plase? Blyssyd be the tyme of his comyng! I xal ordeyn withinne short space  ffor my good lordys welcomyng. Serys, walkyth in at the begynnyng,  And se what vetaylys that I xal take, I am so glad of this tydyng,   I wot nevyr what joye that I may make. Here the dyscypulys gon in with Symon to se the ordenawns, and Cryst comyng thedyr-ward, thus seyng,

Jhesus. This pathe is cal Sydon be goostly ordenawns,  Weche xal convey us, wher we xal be, I knowe ful redy is the purvyaunce,   Of my frendys that lovyn me. Contewnyng in pees now procede we,  ffor mannys love this wey I take, With gostly ey I veryly se,   That man ffor man an hende must make. Here the dysciples come ageyn to Cryst, Petyr thus seyng,

Petrus. Alleredy lord is oure ordenawns,  As I hope to ȝow plesyng xal be, Seymon hath don, at ȝoure instawns,   He is ful glad ȝour presens to se. Johannes. Alle thyng we have, Lorde, at oure plesyng,  That longyth to ȝoure mawndé with ful glad chere; Whan he herd telle of ȝour comyng,   ret joye in hym than dyd appere. Here comyth Symon owt of his hous to welcome Cryst,